《杲和尚画赞》
宋代·王庭圭

硉硉矹矹，如祝融太华，高不知其几千丈。轩轩轰轰，如惊雷唳鹤，声彻乎九天之上。

道在真空，空即无相。以相求之，如盲摸象。乘机应物，河岳震响。

眼如掣电，舌如奔浪。转大法轮，说无尽藏。当恁么时有识之者，个是径山杲和尚。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。